రతన్‌, మహీంద్రాలను కలిసిన కెటిఆర్‌
నవతెలంగాణ వాణిజ్య విభాగం
           తెలంగాణ పారిశ్రామిక విధానాన్ని పారిశ్రామిక దిగ్గజం రతన్‌టాటా ప్రశంసించారు. తాను చూసిన వాటిల్లో తెలంగాణ విధానం అత్యుత్తమంగా ఉందన్నారు. పారిశ్రామిక దిగ్గజం రతన్‌టాటాను తెలంగాణ ఐటీ పరిశ్రమల శాఖ మంత్రి కే తారక రామారావు ముంబాయిలో బుధవారం కలిశారు. ఈ సందర్భంగా రాష్ట్రంలో చేపట్టిన పలు ఐటీ కార్యక్రమాల గురించి వివరించారు. హైదరాబాద్‌లో ఏర్పాటు చేయనున్న టీ-హబ్‌ గురించి టాటాకు మంత్రి వివరించారు. టీ-హబ్‌ ప్రారంభానికి రావాలని ఆయనను కేటీఆర్‌ ప్రత్యేకంగా ఆహ్వానించారు. ఫార్మ, రక్షణ, ఏరోస్పేస్‌ రంగాల్లో ఇంక్యూటేటర్‌ ద్వారా సరికొత్త ఆవిష్కరణలతో ఆయా రంగాలను అభివృద్ధి చేసే అవకాశాలను టాటా వివరించారని ఐటీ శాఖ ఒక ప్రకటనలో తెలిపింది. టాటా సూచనలను తప్పకుండా పాటిస్తామని పేర్కొన్నారు.
అనంతరం మహీంద్ర గ్రూప్‌ ఛైర్మన్‌ ఆనంద్‌ మహీంద్రాను కేటీఆర్‌ కలిశారు. తెలంగాణలో పరిశ్రమల ఏర్పాటు అవకాశాలు, ప్రభుత్వ విధానాలను ఆయనకు వివరించారు. పెట్టుబడి అవకాశాలను పరిశీలించేందుకు తెలంగాణకు రావాలని మహీంద్రను ఆహ్వానించారు. అనంతరం మంత్రి కేటీఆర్‌ను అభినందిస్తూ ఆనంద్‌ మహీంద్రా ట్విట్టర్‌లో కామెంట్‌ పోస్ట్‌ చేశారు. 'సరికొత్త ఆలోచనలు, జ్ఞానం, వ్యక్తిత్వం ఉన్న వ్యక్తి కేటీఆర్‌' అని అభివర్ణించారు. రాష్ట్ర అభివృద్ధికి తమ మద్దతు ఉంటుందని ట్విట్టర్‌లో పేర్కొన్నారు. ముంబయి పర్యటనలో మంత్రి కేటీఆర్‌ వెంట ఐటీ కార్యదర్శి జయేశ్‌రంజన్‌ ఇతర అధికారులు ఉన్నారు.
మీ స్నేహితులకు రికమెండ్ చెయ్యండి